LV Eiropas Savienības Oficiālais Vēstnesis C 147/4

Paziņojums par daļējas starpposma pārskatīšanas sākšanu attiecībā uz antidempinga un kompensācijas pasākumiem, kas piemērojami Ķīnas Tautas Republikas izcelsmes vai no tās nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam

(2015/C 147/03)

Eiropas Komisija (“Komisija”) ir saņēmusi pieprasījumu veikt daļēju starpposma pārskatīšanu atbilstīgi 11. panta 3. punktam Padomes 2009. gada 30. novembra Regulā (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“antidempinga pamatregula”), un atbilstīgi 19. panta 3. punktam Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (2) (“antisubsidēšanas pamatregula”).

1. Pārskatīšanas pieprasījums

Pārskatīšanas pieprasījumu iesniedza EU ProSun (“pieprasījuma iesniedzējs”), kas ir kristāliskā silīcija fotoelektrisko moduļu un to galveno sastāvdaļu ES ražotāju apvienība. Pieprasījums attiecas tikai uz standartu, kas izmantots par atsauces vērtību cenu pielāgošanas mehānismā, kurš izklāstīts 3. sadaļā minētajās spēkā esošajās saistībās.

2. Ražojums, uz ko attiecas spēkā esošās saistības

Ražojums, uz ko attiecas spēkā esošās saistības, ir Ķīnas Tautas Republikas izcelsmes vai no tās nosūtīti kristāliskā silīcija fotoelektriskie moduļi un to galvenās sastāvdaļas (proti, elementi), ja vien tie nav tranzītā Vispārējās vienošanās par tarifiem un tirdzniecību (“GATT”) V panta izpratnē, kurus pašlaik klasificē ar KN kodiem ex 8541 40 90 (Taric kodi 8541409021, 8541409029, 8541409031 un 8541409039) (“ražojums, uz ko attiecas saistības”).

3. Spēkā esošie pasākumi

Pašlaik spēkā ir galīgais antidempinga maksājums, kas noteikts ar Padomes Regulu (ES) Nr. 1238/2013 (3), un galīgais kompensācijas maksājums, kas noteikts ar Padomes Regulu (ES) Nr. 1239/2013 (4).

Komisija ar 2013. gada 2. augusta Lēmumu Nr. 2013/423/ES (5) pieņēma saistības, kuras antidempinga procedūrā, kas attiecas uz Ķīnas Tautas Republikas izcelsmes vai no tās nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importu, piedāvāja Ķīnas Iekārtu un elektronisko ražojumu importa un eksporta tirdzniecības palāta (“CCCME”) un ražotāju eksportētāju grupa (“attiecīgās personas”)

Komisija 2013. gada 4. decembrī ar Īstenošanas lēmumu 2013/707/ES (6) apstiprināja, ka uz galīgo pasākumu piemērošanas periodu pieņem saistības, kuras piedāvātas saistībā ar antidempinga un antisubsidēšanas procedūru attiecībā uz Ķīnas Tautas Republikas izcelsmes vai no tās nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importu.

Īstenošanas lēmumā 2013/707/ES minēto saistību īstenošanas noteikumi tika precizēti Komisijas Īstenošanas lēmumā 2014/657/ES (7).

Saskaņā ar Komisijas pieņemtajām cenu saistībām tāda ražojuma minimālā importa cena, uz ko attiecas spēkā esošās saistības, ik ceturksni tiek pielāgota, par atsauces vērtību izmantojot kristāliskā silīcija fotoelektrisko moduļu starptautiskajās tūlītējās cenas (tostarp cenas Ķīnā), kas atspoguļotas Bloomberg datubāzē (“pašreizējais standarts”). Saistībās paredzēts, ka par standartu var izmantot tūlītējās cenas, kuras neietver cenas Ķīnā, ja tādas tūlītējās cenas pieejamas Bloomberg datubāzē. Bloomberg datubāzē ir publicētas cenas, kuras neietver cenas Ķīnā, un par publicētajām cenām ir pieejami vēsturiski dati. Tāpēc, ievērojot attiecīgas procedūras, tehniski būtu iespējams par standartu izmantot Bloomberg datubāzē fiksētās tūlītējās cenas, kuras neietver cenas Ķīnā.

4. Pārskatīšanas pamatojums

Pieprasījuma iesniedzējs sniedza šādus pietiekamus pierādījumus tam, ka ir mainījušies apstākļi, uz kuru pamata noteikts pašreizējais standarts, un ka šīs pārmaiņas ir ilglaicīgas.

— To Ķīnas Tautas Republikas uzņēmumu skaits, kuri sniedz datus, kas tiek iekļauti pašreizējā standartā, kopš saistību pieņemšanas, it sevišķi kopš 2014. gada, ir ievērojami pieaudzis.

— Rezultātā Ķīnas Tautas Republikas uzņēmumu īpatsvars pašreizējā standartā ir palielinājies, un tas ir ievērojami ietekmējis šā standarta izmaiņas.

— Turklāt minēto uzņēmumu ziņotās cenas vēsturiski bijušas zemākas nekā cenas, kuras ziņojuši citi uzņēmumi.

Šķiet, visas minētās tendences ir ilglaicīgas, un tādējādi tās pamato vajadzību pārskatīt pašreizējā standarta izmantošanu.

Pieprasījuma iesniedzēja sniegtie pietiekamie pierādījumi liecina, ka pašreizējais standarts vairs nav reprezentatīvs kristāliskā silīcija fotoelektrisko moduļu cenu dinamikai. Ja starpposma pārskatīšanā to apstiprinās, tad ar pašreizējo standartu vairs nebūs iespējams sasniegt mērķi, kas izvirzīts Komisijas lēmumos, ar ko pieņem saistības, apstiprina to pieņemšanu un tās precizē.

Tāpēc Komisija izmeklēs, vai pašreizējais standarts vēl aizvien ir reprezentatīvs kristāliskā silīcija fotoelektrisko moduļu cenu dinamikai.

5. Procedūra

Informējusi dalībvalstis un konstatējusi, ka ir pietiekami pierādījumi, kas pamato tādas starpposma pārskatīšanas sākšanu, kas attiecas tikai uz standartu, ko izmanto par atsauces vērtību cenu pielāgošanas mehānismā, Komisija ar šo sāk pārskatīšanu saskaņā ar antidempinga pamatregulas 11. panta 3. punktu un antisubsidēšanas pamatregulas 19. panta 2. punktu.

Ķīnas Tautas Republikas valdība saskaņā ar antisubsidēšanas pamatregulu ir uzaicināta uz apspriešanos pirms procedūras sākšanas.

Komisija sāks apspriešanos ar attiecīgajām personām saskaņā ar saistību procedūru, jo šī pārskatīšana attiecas uz to saistību īstenošanu.

5.1. Anketas

Lai iegūtu informāciju, ko Komisija uzskata par vajadzīgu izmeklēšanai, Komisija nosūtīs anketu Bloomberg. Minētajai informācijai un pierādījumiem, kas to pamato, jānonāk Komisijā 37 dienu laikā no šīs anketas nosūtīšanas, ja vien nav norādīts citādi.

Komisija arī aicina ikvienu personu (neatkarīgi no izcelsmes vietas), kas ziņojusi kristāliskā silīcija fotoelektrisko moduļu cenas Bloomberg, atsaukties sniegt Komisijai informāciju, ko tā sniegusi Bloomberg; darīt zināmu savu viedokli par konkrēto pārskatīšanu. Minētā informācija un pierādījumi, kas to pamato, tām, sazinoties ar Komisiju, būtu jāsniedz 37 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi. Komisija var pieprasīt papildu informāciju un/vai pārbaudīt informāciju, kas saņemta izmeklēšanas gaitā.

Izmeklēšanas gaitā Komisija var pieprasīt arī no citiem avotiem informāciju, kas varētu būt vajadzīga pārskatīšanas izmeklēšanā.

5.2. Cita rakstiski sniedzama informācija

Visas ieinteresētās personas ar šo ir aicinātas, ievērojot šā paziņojuma noteikumus, darīt zināmu savu viedokli, iesniegt informāciju un sniegt pierādījumus, kas to pamato. Minētajai informācijai un pierādījumiem, kas to pamato, jānonāk Komisijā 37 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi.

5.3. Uzklausīšanas iespēja, ko nodrošina Komisijas izmeklēšanas dienesti

Visas ieinteresētās personas var pieprasīt, lai tās uzklausītu Komisijas izmeklēšanas dienesti. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar attiecīgajām personām.

5.4. Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības.

Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību turētāja ir jāprasa īpaša atļauja, kas ļauj:

a) Komisijai šīs tirdzniecības aizsardzības procedūras vajadzībām izmantot informāciju un datus; un

b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti, tostarp šajā paziņojumā prasītā informācija, kā arī atbildes uz anketas jautājumiem un sarakste, kurai lūgts saglabāt konfidencialitāti, ir ar norādi “Limited” (8).

Ikvienam, kas sniedz informāciju ar norādi “Limited”, saskaņā ar antidempinga pamatregulas 19. panta 2. punktu un antisubsidēšanas pamatregulas 29. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja, iesniedzot konfidenciālu informāciju, netiek sagatavots tās nekonfidenciāls kopsavilkums un sniegts prasītajā formātā un kvalitātē, šādu informāciju var neņemt vērā.

Visa informācija un pieteikumi, tostarp skenētās pilnvaras un izziņas, iesniedzami pa e-pastu, savukārt liela apjoma atbildes – CD-ROM vai DVD, ko iesniedz personīgi vai nosūtot pa pastu ar ierakstītu vēstuli.

Ja tiek izmantots e-pasts, tiek dota piekrišana noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2014/june/tradoc_152576.pdf

Iesniedzot informāciju, jānorāda nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, lai norādītā e-pasta adrese būtu funkcionējoša, oficiāla darba e-pasta adrese un e-pasts ik dienu tiktu pārbaudīts. Kad būs iesniegta kontaktinformācija, Komisija sazināsies ar jums tikai pa e-pastu, ja vien nebūsiet nepārprotami lūguši visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli.

Iepriekš minētajās instrukcijās par saziņu varat iepazīties ar papildu noteikumiem un informāciju par saraksti ar Komisiju, tostarp principiem, kas piemērojami pa e-pastu sūtāmai informācijai.

Komisijas adrese sarakstei:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË E-pasts: trade-ad-R615@ec.europa.eu

6. Nesadarbošanās

Ja kāds liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad apstiprinošus vai noraidošus konstatējumus var sagatavot, pamatojoties uz pieejamajiem faktiem.

7. Uzklausīšanas amatpersona

Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona ir vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un veikt mediāciju, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar ieinteresētajām personām.

Uzklausīšanas amatpersona nodrošinās iespēju uzklausīšanā piedalīties arī vairākām personām, lai būtu iespējams paust dažādus viedokļus un sniegt atspēkojošus argumentus.

Papildu informācija un kontaktinformācija sniegta uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

8. Izmeklēšanas grafiks

Izmeklēšana saskaņā ar antidempinga pamatregulas 11. panta 5. punktu un antisubsidēšanas pamatregulas 22. panta 1. punktu tiks pabeigta 15 mēnešu laikā no šā paziņojuma publicēšanas Eiropas Savienības Oficiālajā Vēstnesī.

9. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (9).

(1) OV L 343, 22.12.2009., 51. lpp.

(2) OV L 188, 18.7.2009., 93. lpp.

(3) Padomes 2013. gada 2. decembra Īstenošanas regula (ES) Nr. 1238/2013, ar ko nosaka galīgo antidempinga maksājumu un galīgi iekasē noteikto pagaidu maksājumu par Ķīnas Tautas Republikas izcelsmes vai no tās nosūtīta kristāliskā silīcija fotoelektrisko moduļu un galveno sastāvdaļu (proti, elementu) importu (OV L 325, 5.12.2013., 1. lpp.).

(4) Padomes 2013. gada 2. decembra Īstenošanas regula (ES) Nr. 1239/2013, ar ko nosaka galīgo kompensācijas maksājumu tādu kristāliskā silīcija fotoelektrisko moduļu un to galveno sastāvdaļu (proti, elementu) importam, kuru izcelsme ir Ķīnas Tautas Republikā vai kurus nosūta no Ķīnas Tautas Republikas (OV L 325, 5.12.2013., 66. lpp.).

(5) Komisijas 2013. gada 2. augusta Lēmums 2013/423/ES, ar ko pieņem saistības, kuras piedāvātas saistībā ar antidempinga procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu un plāksnīšu) importu (OV L 209, 3.8.2013., 26. lpp.).

(6) Komisijas 2013. gada 4. decembra Īstenošanas lēmums 2013/707/ES, ar ko apstiprina tādu saistību pieņemšanu, kuras piedāvātas saistībā ar antidempinga un antisubsidēšanas procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importu galīgo pasākumu piemērošanas periodā (OV L 325, 5.12.2013., 214. lpp.).

(7) Komisijas 2014. gada 10. septembra Īstenošanas lēmums 2014/657/ES, ar ko pieņem ražotāju eksportētāju grupas kopā ar Ķīnas Iekārtu un elektronisko ražojumu importa un eksporta tirdzniecības palātu iesniegto ierosinājumu izdarīt precizējumus attiecībā uz Īstenošanas lēmumā 2013/707/ES minēto saistību īstenošanu (OV L 270, 11.9.2014., 6. lpp.).

(8) Dokumentu ar norādi “Limited” uzskata par konfidenciālu saskaņā ar 19. pantu Padomes Regulā (EK) Nr. 1225/2009 (OV L 343, 22.12.2009., 51. lpp.) un 6. pantu PTO Nolīgumā par 1994. gada GATT VI panta īstenošanu (“Antidempinga nolīgums”). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(9) OV L 8, 12.1.2001., 1. lpp.